#DCvRCB : दिल्‍ली कैपिटल्‍स ने बैंगलोर को 16 रन से हराया, प्लेआफ में स्थान पक्का
By Digital Sports Desk | Publish Date: Apr 28 2019 3:42PM | Updated Date: Apr 28 2019 8:08PM
नयी दिल्ली : दिल्ली कैपिटल्स ने जीत की लय जारी रखते हुए रविवार को यहां फिरोजशाह कोटला मैदान में इंडियन प्रीमियर लीग के अपने 12वें मैच में रॉयल चैलेंजर्स बैंगलोर को 16 रन से शिकस्त देकर प्ले आफ में स्थान पक्का कर लिया.
इस जीत से दिल्ली के 12 मैच में 16 अंक हो गये हैं जिससे वह 2012 के बाद पहली बार प्ले ऑफ में पहुंचने में सफल रही. तालिका में दिल्ली बेहतर नेट रन रेट की बदौलत चेन्नई सुपरकिंग्स (16 अंक) से ऊपर शीर्ष पर पहुंच गयी और मुंबई इंडियंस (14) तीसरे स्थान पर है. वहीं रॉयल चैलेंजर्स बैंगलोर आंकड़ों के हिसाब से क्वालीफाई कर सकती है, लेकिन इसकी संभावना असंभव जैसी ही है.
कप्तान श्रेयस अय्यर और शिखर धवन के अर्धशतकों की मदद से दिल्ली कैपिटल्स ने पांच विकेट पर 187 रन का स्कोर खड़ा किया. अय्यर ने 37 गेंद का सामना करते हुए 52 रन की अपनी पारी के दौरान तीन छक्के और दो चौके लगाये, जबकि धवन (50 रन) ने अपनी शानदार फार्म जारी रखते हुए इस सत्र में पांचवां और लगातार तीसरा अर्धशतक जड़ा.
दिल्ली ने 16वें ओवर में अय्यर के रूप में चौथा विकेट गंवाया। कोलिन इंग्राम (11 रन) भी आते ही चलते बने। इसके बाद रदरफोर्ड और अक्षर पटेल ने छठे विकेट के लिये 3.1 ओवर में नाबाद 46 रन बनाकर स्कोर बढ़ाया.
#IPL 2019 | #Delhi capitals | #won toss | #first batting decision | #live updates